ཀྱཻ། དགའ་བོ་ཉེར་དགའ་འཇོག་པོ་དང་། །དུང་སྐྱོང་འཛིན་པ་ལག་མང་ཚོགས། །ཀླུ་ཆེན་བརྒྱད་དང་རིགས་བཞིའི་ཀླུ། །འཁོར་བཅས་ཐོགས་མེད་འདིར་གཤེགས་ལ། །དུག་སྣ་མ་འདྲེས་སྨན་སྣའི་ཚོགས། །རབ་སྦྱར་བདུད་རྩིའི་རིལ་བུ་དང་། །བསང་མཆོད་རྒྱ་ཆེན་འདི་འབུལ་ལོ། །དགྱེས་པ་ཆེན་པོས་བཞེས་ནས་ཀྱང་། །འཁོན་རྩུབ་དུག་ཚུབ་ངན་པ་ཀུན། །ཞི་ནས་བྱང་ཆུབ་སེམས་བསྐྱེད་དོ། །བཙའ་སད་ཐུན་པ་མ་གཏོང་བར། །མི་ཕྱུགས་ནད་རིམས་ཞི་བ་དང་། །ཆར་ཆུ་དུས་སུ་འབེབས་པ་དང་། །ལོ་ཕྱུགས་རྟག་ཏུ་ལེགས་པ་སོགས། །ཆོས་འབྱོར་བདེ་སྐྱིད་འཕེལ་བར་མཛོད། །སེམས་ཅན་ནད་པ་ཇི་སྙེད་པ། །མྱུར་དུ་ནད་ལས་ཐར་གྱུར་ཅིག །འགྲོ་བའི་ནད་རྣམས་མ་ལུས་པ། །རྟག་ཏུ་འབྱུང་བ་མེད་པར་ཤོག །ཀླུ་རྒྱལ་དགའ་བོ་ཉེར་དགའ་དང་། །བསྟན་ལ་དད་པའི་ལྷ་རྣམས་དང་། །རྒྱལ་པོ་སྦྱིན་བདག་གཉིས་དང་ནི། །སེམས་ཅན་འཕོངས་པ་ཇི་སྙེད་པ། །ཚེ་རིང་ནད་མེད་ཕུན་སུམ་ཚོགས། །གཏན་དུ་བདེ་བ་ཐོབ་པར་ཤོག །ཅེས་པ་འདི་ནི་པཎ་ཆེན་ཡེ་ཤེས་ཆོས་ཀྱི་རྒྱལ་མཚན་གྱིས་མཛད་པའོ། ཞེས་རྐོང་རྩེ་དབང་གི་རྒྱལ་པོས་གསུངས་སོ།